Dansk forsvarsadvokat kendte ikke til fængslingen af sin klient.

Fredag blev Said Mansour udvist fra Danmark til Marokko. Nu sidder han i et marokkansk fængsel og er sigtet for medvirken til terror.

Det bekræfter den marokkanske ambassadør i Danmark, Khadija Rouissi, over for TV 2.

Marokkansk-fødte Said Mansour, der også er kendt som ’Boghandleren fra Brønshøj’, er i Danmark to gange dømt for at opildne til terror og hylde al-Qaeda. I 2016 fik han i Højesteret frataget sit danske statsborgerskab og blev udvist af landet.

Angreb i Casablanca

Kort efter udleveringen blev han anholdt og varetægtsfængslet i Marokko. Han er mistænkt for at være indblandet i terrorangrebene i den marokkanske by Casablanca i 2003. Angrebene kostede 41 mennesker livet og sårede flere end hundrede.

Hans danske forsvarsadvokat, Eigil Strand, har kritiseret udvisningen, da Said Mansour frygter for sit liv og helbred i Marokko. Det samme har Amnesty International Danmark.

Forsvareren var ikke oplyst om varetægtsfængslingen eller mistanken mod hans klient, men han er ikke overrasket.

- Det er sådan set det, jeg har forventet. Det tror jeg også, han selv har forventet, men jeg har ikke fået nogen officiel meddelelse fra de danske myndigheder, siger Eigil Strand til TV 2.

Kendte ikke dato

Hans forsvarer har tidligere henvendt sig til Den Europæiske Menneskerettighedsdomstol for at få den til at behandle udleveringen.

Men domstolen kan først optage sagen, når man ved, hvornår han bliver udleveret. Det blev han i fredags – uden forsvarerens vidende. Han fik først en melding fra de danske myndigheder, efter at Said Mansour havde forladt Danmark og sad i transit i Berlin.

- Det bekymrende er, at jeg ikke loyalt og i rette tid fik de oplysninger, jeg skal have, siger Eigil Strand.